**ΠΑΙΔΙΚΟΙ – ΒΡΕΦΙΚΟΙ ΣΤΑΘΜΟΙ ΔΗΜΟΥ ΒΥΡΩΝΑ**

Σύμφωνα με όλες τις έρευνες και παιδαγωγικές θεωρίες, η προσχολική ηλικία αποτελεί κρίσιμη και ουσιαστική περίοδο για την ολόπλευρη ανάπτυξη του παιδιού. Είναι η σημαντικότερη περίοδος του ανθρώπου για την ανάπτυξη θεμελιωδών κινητικών δεξιοτήτων, για την απόκτηση σταθερού συναισθηματικού υπόβαθρου, για την ανάπτυξη του εγκεφάλου και τη νοητική και γλωσσική ανάπτυξη. Γι’ αυτό η προσχολική αγωγή και εκπαίδευση δεν θεωρείται απλώς πρόδρομος του σχολείου, αφού στη συγκεκριμένη περίοδο της ζωής του το παιδί μαθαίνει και αναπτύσσεται σε όλους τους τομείς: φυσικό, κοινωνικό, συναισθηματικό, αισθητικό και νοητικό.

Οι Παιδαγωγικές αρχές στις οποίες στηρίζεται η Προσχολική Εκπαίδευση είναι:

1.H μάθηση θα πρέπει να στοχεύει στην ολόπλευρη ανάπτυξη του παιδιού

2.Tα παιδιά μαθαίνουν μέσα από τη διερεύνηση, το παιχνίδι και τη συζήτηση

3.H διαδικασία μάθησης θα πρέπει να ξεκινά από τις ικανότητες των παιδιών

4.Tο κάθε παιδί είναι μοναδικό με ατομικούς ρυθμούς και μηχανισμούς μάθησης

5.Η συγκεκριμένη περίοδος έχει αυτόνομη αξία και ταυτόχρονα θέτει τις βάσεις για τα μετέπειτα χρόνια

6. Oι σχέσεις μεταξύ ενηλίκων και παιδιών αποτελούν ορόσημο της ανάπτυξης των παιδιών. Η σχέση οικογένειας και σχολείου είναι ζωτικής σημασίας και οι γονείς θεωρούνται συνεργάτες του παιδικού σταθμού.

Οι Παιδικοί Σταθμοί του Δήμου Βύρωνα είναι χώροι αγωγής, με αντικείμενο την παροχή προσχολικής αγωγής στα μικρά παιδιά του Βύρωνα. Η παιδαγωγική μας φιλοσοφία στηρίζεται στις σύγχρονες παιδαγωγικές απόψεις, που υπαγορεύονται από τις επιστήμες της αγωγής.

Οι Παιδικοί μας Σταθμοί σκοπό έχουν:

* Να παρέχουν ενιαία προσχολική αγωγή σύμφωνα με τα πλέον σύγχρονα επιστημονικά δεδομένα
* Να βοηθούν τα παιδιά να αναπτυχθούν ολόπλευρα, σωματικά, νοητικά, συναισθηματικά και κοινωνικά
* Να βοηθούν τα παιδιά στην ομαλή μετάβασή τους από το οικογενειακό στο σχολικό περιβάλλον
* Να εξαλείφουν, κατά το δυνατό, τις διαφορές που τυχόν προκύπτουν από το πολιτιστικό, οικονομικό και μορφωτικό επίπεδο των γονέων τους
* Να εξυπηρετούν τους γονείς και παράλληλα να τους ευαισθητοποιούν πάνω σε θέματα σύγχρονης παιδαγωγικής και ψυχολογίας
* Να παρέχουν ημερήσια διατροφή και φροντίδα στα παιδιά που φιλοξενούν τηρώντας τους κανόνες υγιεινής και ασφάλειας

Στην επίτευξη των στόχων μας καταλυτικό ρόλο παίζει το άρτια εκπαιδευμένο προσωπικό που αποτελείται από παιδαγωγούς ΠΕ,ΤΕ και ΔΕ καθώς και η τήρηση των ενδεδειγμένων αναλογιών παιδιών-παιδαγωγών.

Στους Παιδικούς μας Σταθμούς απασχολούνται επίσης υπάλληλοι των ειδικοτήτων μαγείρων και βοηθών μαγείρων με αντικείμενο την καθημερινή παρασκευή φαγητού για τα παιδιά, εφαρμόζοντας διαιτολόγιο σύμφωνο προς τις αρχές της μεσογειακής διατροφής.

Η καθαριότητα εξασφαλίζεται από το ανάλογο προσωπικό που καλύπτει όλο το εύρος του χρόνου λειτουργίας των Σταθμών και είναι παρόν σε κάθε έκτακτη ανάγκη.

Τα παιδιά παρακολουθούνται από παιδίατρο ο οποίος απασχολείται καθημερινά στους Σταθμούς μας.

Οι Παιδικοί Σταθμοί του Δήμου Βύρωνα υποστηρίζονται από ψυχολόγο του Τμήματος Προαγωγής Υγείας, της Διεύθυνσης Κοινωνικής Πολιτικής και Υγείας, που βοηθά τα παιδιά και τις οικογένειές τους με εξατομικευμένες παρεμβάσεις. Από το ίδιο Τμήμα οργανώνονται σχολές γονέων καθώς και ημερίδες με ομιλίες για θέματα που άπτονται του ενδιαφέροντος των γονιών.

Στους Σταθμούς μας απασχολείται, επίσης, παιδαγωγός ειδικής αγωγής.

Από τη Διεύθυνση Βρεφικών – Παιδικών Σταθμών

Δήμου Βύρωνα